

**ประกาศมหาวิทยาลัยธรรมศาสตร์**

**เรื่อง การจัดทำวารสารวิชาการและอัตราการจ่ายเงินสมนาคุณผู้จัดทำวารสารวิชาการ พ.ศ. ๒๕๖๑**

-------------------------------------------------------

ด้วยมหาวิทยาลัยธรรมศาสตร์ มีนโยบายในการบริหารจัดการวารสารวิชาการของมหาวิทยาลัยธรรมศาสตร์ และวารสารวิชาการระดับหน่วยงาน สำหรับการเผยแพร่ผลงานทางวิชาการ ให้ได้มาตรฐานเป็นที่ยอมรับอยู่ในฐานข้อมูลระดับชาติและระดับสากลที่สูงยิ่งขึ้น มหาวิทยาลัยจึงเห็นควรให้มีหลักเกณฑ์การจัดทำวารสารวิชาการและอัตราการจ่ายเงินสมนาคุณผู้จัดทำวารสารวิชาการระดับมหาวิทยาลัย ตามประกาศฉบับนี้

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๗ ของข้อบังคับมหาวิทยาลัยธรรมศาสตร์ ว่าด้วยการบริหารงานวิจัยและกองทุนวิจัย
พ.ศ. ๒๕๖๑ อธิการบดีโดยความเห็นชอบของคณะกรรมการบริหารงานวิจัยและกองทุนวิจัยในคราวประชุมครั้งที่ ๑/๒๕๖๑ เมื่อวันที่ ๒ ตุลาคม ๒๕๖๑ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง การจัดทำวารสารวิชาการและอัตราการจ่ายเงินสมนาคุณผู้จัดทำวารสารวิชาการระดับมหาวิทยาลัย พ.ศ. ๒๕๖๑”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

1. “คณะกรรมการ” หมายถึง คณะกรรมการบริหารวารสารวิชาการ
2. “วารสารวิชาการ” หมายถึง วารสารวิชาการระดับมหาวิทยาลัย และวารสารวิชาการระดับหน่วยงาน
3. “วารสารวิชาการระดับมหาวิทยาลัย” หมายถึง วารสารธรรมศาสตร์ วารสาร Thammasat Review วารสารวิทยาศาสตร์และเทคโนโลยี และ วารสาร Science & Technology Asia
4. “วารสารวิชาการระดับหน่วยงาน” หมายถึง วารสารวิชาการของคณะ วิทยาลัย สถาบัน หรือสำนัก

**ข้อ ๔** ให้อธิการบดีแต่งตั้งคณะกรรมการบริหารวารสารวิชาการ ประกอบด้วย

1. รองอธิการบดีที่อธิการบดีมอบหมายให้รับผิดชอบงานด้านวิจัยของมหาวิทยาลัย เป็นประธานกรรมการ
2. รองอธิการบดีที่อธิการบดีมอบหมายให้รับผิดชอบงานด้านวิชาการ เป็นรองประธานกรรมการ
3. ผู้ช่วยอธิการบดีหรือผู้ช่วยรองอธิการบดีที่อธิการบดีมอบหมายให้รับผิดชอบงานด้านวิจัยเป็นกรรมการ
4. บรรณาธิการวารสารวิชาการระดับมหาวิทยาลัย เป็นกรรมการ
5. บรรณาธิการวารสารวิชาการระดับหน่วยงานในกลุ่มสาขาสังคมศาสตร์และมนุษยศาสตร์ จำนวนสองท่านเป็นกรรมการ กลุ่มสาขาวิทยาศาสตร์และเทคโนโลยี จำนวนหนึ่งท่านเป็นกรรมการ และกลุ่มสาขาวิทยาศาสตร์สุขภาพ จำนวนหนึ่งท่านเป็นกรรมการ
6. ผู้อำนวยการกองบริหารการวิจัย เป็นกรรมการและเลขานุการ
7. หัวหน้างานวารสารทางวิชาการและระบบข้อมูลการวิจัย กองบริหารการวิจัยเป็นกรรมการและผู้ช่วยเลขานุการ และให้มีผู้ช่วยเลขานุการซึ่งแต่งตั้งจากเจ้าหน้าที่กองบริหารการวิจัย ได้อีกไม่เกินสองคน

**ข้อ ๕** ให้คณะกรรมการมีหน้าที่ ดังต่อไปนี้

1. กำหนดแนวทางการดำเนินการจัดทำวารสารวิชาการระดับมหาวิทยาลัย ให้มีคุณภาพและได้เกณฑ์มาตรฐานระดับชาติ ได้แก่ เกณฑ์มาตรฐานของสำนักงานคณะกรรมการการอุดมศึกษา (สกอ.) คณะกรรมการข้าราชการพลเรือนในสถาบันอุดมศึกษา (ก.พ.อ.) สำนักงานรับรองมาตรฐานและประเมินคุณภาพการศึกษา (องค์กรมหาชน) (สมศ.) หรือองค์กรอื่นที่เป็นที่ยอมรับในระดับชาติหรือระดับนานาชาติ
2. กำหนดแนวทางสนับสนุนวารสารวิชาการระดับหน่วยงาน ให้ผลิตวารสารที่มีคุณภาพและได้เกณฑ์มาตรฐานระดับชาติหรือระดับนานาชาติ
3. กำกับดูแล ประเมินผล และจัดทำรายงานผลการดำเนินงานจัดทำวารสารวิชาการ เสนอต่ออธิการบดีและสภามหาวิทยาลัย อย่างน้อยปีละ ๑ ครั้ง

**ข้อ ๖** ให้อธิการบดีแต่งตั้งคณะผู้จัดทำวารสารวิชาการระดับมหาวิทยาลัยแต่ละฉบับ ประกอบด้วย

1. บรรณาธิการ
2. รองบรรณาธิการและหรือผู้ช่วยบรรณาธิการ จำนวนไม่เกิน ๒ คน
3. กองบรรณาธิการ
4. ผู้จัดการ
5. ผู้ช่วยผู้จัดการ

**ข้อ ๗** บรรณาธิการให้แต่งตั้งจากผู้ทรงคุณวุฒิภายในมหาวิทยาลัยและมีผลงานทางวิชาการที่เกี่ยวข้องกับกลุ่มสาขาของวารสารนั้น ๆ อย่างต่อเนื่องและดำรงตำแหน่งผู้ช่วยศาสตราจารย์ขึ้นไปหรือสำเร็จการศึกษาในระดับปริญญาเอกเท่านั้น

ให้บรรณาธิการมีหน้าที่รวบรวมและคัดกรองบทความ สรรหาผู้ทรงคุณวุฒิประเมินคุณภาพบทความเพื่อตีพิมพ์ (peer review) ตรวจสอบแก้ไขบทความ และควบคุมการผลิตวารสารวิชาการจนกระทั่งตีพิมพ์ได้สำเร็จ

**ข้อ ๘** กองบรรณาธิการ ให้แต่งตั้งผู้ทรงคุณวุฒิไม่น้อยกว่า ๑๕ คน และไม่เกิน ๓๐ คน แบ่งเป็น อาจารย์ประจำภายในมหาวิทยาลัย ไม่น้อยกว่า ๕ คน และไม่เกิน ๑๒ คน ผู้ทรงคุณวุฒิภายนอกมหาวิทยาลัย ไม่น้อยกว่า ๑๐ คน และไม่เกิน ๑๘ คน

**ข้อ ๙** ให้ผู้อำนวยการกองบริหารการวิจัยเป็นผู้จัดการ ทำหน้าที่จัดทำต้นฉบับ ติดต่อประสานงานระหว่างบรรณาธิการ กองบรรณาธิการและผู้เขียนบทความ ออกแบบ จัดทำรูปเล่ม และตรวจสอบความเรียบร้อยของการพิมพ์ ผลิตเป็นรูปเล่มและจัดทำเป็นสื่อสารสนเทศ ทำการประชาสัมพันธ์ และงานอื่น ๆ ตามที่บรรณาธิการมอบหมาย

ให้หัวหน้างานวารสารทางวิชาการและระบบข้อมูลการวิจัย เป็นผู้ช่วยผู้จัดการ ทำหน้าที่และรับผิดชอบตามที่ผู้จัดการมอบหมาย

**ข้อ ๑๐** ให้จ่ายเงินสมนาคุณแก่ผู้จัดทำวารสารวิชาการระดับมหาวิทยาลัย ในอัตราดังต่อไปนี้

1. บรรณาธิการ ฉบับละไม่เกิน ๑๐,๐๐๐ บาท
2. รองบรรณาธิการ ฉบับละไม่เกิน ๖,๐๐๐ บาท
3. ผู้ช่วยบรรณาธิการ ฉบับละไม่เกิน ๔,๐๐๐ บาท
4. ผู้ทรงคุณวุฒิประเมินคุณภาพบทความเพื่อตีพิมพ์ (peer review)
5. วารสารธรรมศาสตร์ และวารสารวิทยาศาสตร์และเทคโนโลยี บทความละไม่เกิน ๑,๕๐๐ บาทต่อหนึ่งคน
6. วารสาร Thammasat Review และ วารสาร Science & Technology Asia บทความละไม่เกิน ๒,๕๐๐ บาท
7. ผู้ตรวจภาษาอังกฤษในบทความที่จะตีพิมพ์ในวารสาร Thammasat Review และ Science & Technology Asia บทความละไม่เกิน ๒,๕๐๐ บาทแต่ต้องไม่เกิน ๒๕,๐๐๐ บาท ต่อหนึ่งฉบับ
8. ผู้เขียนบทความรับเชิญ บทความละไม่เกิน ๒,๕๐๐ บาท

การจ่ายเงินสมนาคุณให้ผู้ทรงคุณวุฒิประเมินคุณภาพบทความเพื่อตีพิมพ์ (peer review) ตาม (๔) จะจ่ายได้ไม่เกินบทความละห้าคน

**ข้อ ๑๑** ให้คณะกรรมการบริหารวารสารวิชาการ มีสิทธิได้รับเบี้ยประชุมตามระเบียบมหาวิทยาลัยธรรมศาสตร์ว่าด้วยเบี้ยประชุมกรรมการ

**ข้อ ๑๒** ในการประชุมเพื่อจัดทำวารสารวิชาการระดับมหาวิทยาลัย ให้คณะผู้จัดทำวารสารวิชาการมีสิทธิได้รับเบี้ยประชุมในอัตราครั้งละ ๑,๐๐๐ บาท

**ข้อ ๑๓** ให้อธิการบดีรักษาการให้เป็นไปตามประกาศนี้

ประกาศ ณ วันที่ ตุลาคม พ.ศ. ๒๕๖๑

(รองศาสตราจารย์ เกศินี วิฑูรชาติ)

อธิการบดี